Diari Oficial de la Generalitat Valenciana


Sumari del DOGV 5271, del 01-06-2006 (2006/6366)

ORDE de 12 de maig de 2006, de la Conselleria de Cultura, Educació i Esport, per la qual es convoca el VI Premi de les Arts Plàstiques de la Generalitat.
---------------------------------------------------------------------------------------------------------------------------------------------------------

### Dades del document

Número de DOGV
:   5271

Data del DOGV
:   01-06-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/6366


Data del document
:   12-05-2006

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * belles arts
    * premi cultural
    * distinció honorífica

ORDE de 12 de maig de 2006, de la Conselleria de Cultura, Educació i Esport, per la qual es convoca el VI Premi de les Arts Plàstiques de la Generalitat. [2006/6366]  
El Decret 180/2000, de 5 de desembre, del Govern Valencià (DOGV núm. 3.898, de 15.12.2000), va crear el Premi de les Arts Plàstiques de la Generalitat a fi de distingir i recompensar un artista amb una obra primordialment plàstica que no sols haja contribuït al foment i la difusió del nostre art, sinó també a l'obertura de vies de renovació i innovacions plàstiques.  
En virtut de l'autorització reconeguda en la disposició final primera del Decret 180/2000, i fent ús de les facultats que em conferix l'article 35 de la Llei 5/1983, de 30 de desembre, de govern valencià,  
ORDENE  
Primer  
Convocar la concessió del VI Premi de les Arts Plàstiques de la Generalitat, dotat amb 30.050 euros i que es farà efectiu, amb la retenció fiscal corresponent segons la legalitat vigent, a càrrec de l'aplicació pressupostària 39.85.57.094.43.6, dins la línia T3211000, del pressupost de la Generalitat per a 2006, d'acord amb les bases aprovades pel Decret 180/2000, de 5 de desembre, del Govern Valencià, pel qual es regula el premi.  
Segon  
Les propostes es presentaran en el Registre General de la Conselleria de Cultura, Educació i Esport en el termini de deu dies hàbils comptats des de l'endemà de la publicació de la present convocatòria en el Diari Oficial de la Generalitat. També es podran presentar, en el mateix termini, a través de qualsevol dels mitjans previstos en l'article 38 de la Llei 30/1992, de règim jurídic de les administracions públiques i del procediment administratiu comú.  
El jurat es regirà per les bases aprovades pel Decret 180/2000, de 5 de desembre (DOGV núm. 3.898, de 15.12.2000), i per les normes de funcionament que establisca, i, amb caràcter supletori, per les normes aplicables als òrgans col·legiats previstes en la Llei de règim jurídic de les administracions públiques i del procediment administratiu comú.  
Tercer  
L'artista premiat es compromet a donar una obra original per als fons artístics de la Generalitat.  
DisposiciÓ final  
La present orde produirà efectes des de l'endemà de la publicació en el Diari Oficial de la Generalitat.  
D'acord amb els articles 107, 116 i 117 de la Llei de règim jurídic de les administracions públiques i del procediment administratiu comú, i els articles 10, 14 i 46 de la Llei reguladora de la jurisdicció contenciosa administrativa, contra el present acte, que posa fi a la via administrativa, es pot interposar recurs potestatiu de reposició o directament recurs contenciós administratiu, en els terminis i davant els òrgans que s'indiquen a continuació:  
a) El recurs de reposició s'ha de plantejar davant l'òrgan que dicta el present acte en el termini d'un mes des de l'endemà de la publicació.  
b) El recurs contenciós administratiu s'ha d'interposar davant el Tribunal Superior de Justícia de la Comunitat Valenciana en el termini de dos mesos des de l'endemà de la publicació.  
València, 12 de maig de 2006  
El conseller de Cultura, Educació i Esport  
ALEJANDRO FONT DE MORA TURÓN